Virus: Verfilming nou ook eers ‘Mission Impossible’ | Netwerk24
25 Februarie 2020 09:20
Paramount Pictures het Maandag aangekondig hy gaan nie nou met die produksie van die jongste Mission Impossible-fliek in Venesië begin nie, nadat Covid-19 sedert die naweek vinnig in die noorde van die land versprei het.
Dié fliek se produksiespan sou vir drie weke in die stad aan die fliek skiet, maar het dit vir eers uitgestel. Die span moes Maandag met tonele in Venesië begin, waar tot dié stad se jaarlikse karnaval gekanselleer is nadat die getal gevalle van Covid-19 van drie Vrydag tot 220 Maandag opgeskiet het.
Paramount Pictures sê in ’n verklaring die veiligheid van hul akteurs en produksielede is prioriteit, terwyl hulle ook Venesië se regering respekteer wat gevra het dat openbare byeenkomste weens Covid-19 gestaak word.
Van die Mission Impossible-spanlede is reeds in Italië, maar sal terugkeer, terwyl Paramount Pictures die situasie in Italië verder monitor. Die ateljee het nie gesê wanneer die vervaardiging hervat sal word nie.
Die sewende fliek word na verwagting in Julie 2021 op die silwerdoek vrygestel.
Die Mission Impossible-flieks, waar Tom Cruise die rol van Ethan Hunt vertolk, is een van die grootste fliekreekse in Hollywood, met die 2018-fliek wat meer as $791 miljoen wêreldwyd by die loket verdien het. – Reuters
Meer oor: Mission Impossible | Italië | Venesië | Koronavirus